CELEX: C2007/269/97
Language: mt
Date: 2007-11-10 00:00:00
Title: Kawża T-333/07: Rikors ippreżentat fis- 7 ta' Settembru 2007 — Entrance Services vs Il-Parlament

10.11.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 269/54
            
         Rikors ippreżentat fis-7 ta' Settembru 2007 — Entrance Services vs Il-Parlament
   (Kawża T-333/07)
   (2007/C 269/97)
   Lingwa tal-kawża: Il-Franċiż
   Partijiet
   
      Rikorrenti: Entrance Services NV (Vilvoorde, il-Belġju) (rappreżentanti: A. Delvaux u V. Bertrand, avukati)
   
      Konvenut: Il-Parlament Ewropew
   Talbiet tar-rikorrenti
   
               —
            
            
               tiddikjara r-rikors għal annullament inammissibbli;
            
         
               —
            
            
               tannulla d-deċiżjoni li biha l-Parlament warrab l-offerta tar-rikorrenti u attribwixxa s-suq lil offerent ieħor, liema deċiżjoni ġiet innotifikata lir-rikorrenti fl-14 ta' Awwissu 2007;
            
         
               —
            
            
               tikkundanna lill-Parlament ibati l-ispejjeż.
            
         Motivi u argumenti prinċipali
   Permezz ta' dan ir-rikors, ir-rikorrenti titlob l-annullament tad-Deċiżjoni tal-Parlament ta' l-14 ta' Awwissu 2007 li tiċħad l-offerta tagħha sottomessa fil-kuntest tal-proċedura ta' sejħa għal offerti għall-konklużjoni ta' kuntratt ta' tiswija u manutenzjoni ta' apparati awtomatiċi, xogħol ta' l-injam u apparat simili fil-bini tal-Parlament Ewropew fi Brussel [(kuntratt ta' għoti ta' servizzi 2007-2010) (sejħa għal offerti Nru IFIN-BATIBRU-JLD-S0765-00)] (1).
   In sostenn tar-rikors tiegħu, ir-rikorrenti tinvoka, fl-ewwel lok, ksur ta' l-Artikolu 10 ta' l-iskeda tal-klawżoli amministrattivi u ta' l-Artikolu 93(1) tar-Regolament Finanzjarju (2), safejn il-Parlament laqgħet offerta ta' offerent li, skond ir-rikorrenti, kellu jiġi eskluż skond l-Artikolu 10 ta' l-iskeda tal-klawżoli amministrattivi minħabba li l-Kummissjoni kkonstatat il-parteċipazzjoni tiegħu f'akkordju.
   Fit-tieni lok, ir-rikorrenti ssostni li l-Parlament kiser l-Artikoli 97 u 98 tar-Regolament Finanzjarju kif ukoll l-Artikolu 137 tar-Regolament ta' Implementazzjoni (3), billi talab lill-offerenti jistabbilixxu l-kapaċità teknika tagħhom sabiex jeżegwixxu l-kuntratt bl-użu ta' provi oħra li ma kinux dawk imsemmija mill-imsemmija dispożizzjonijiet.
   Fit-tielet lok, ir-rikorrenti tinvoka motiv dovut għall-ksur ta' l-Artikoli 97 u 98 tar-Regolament Finanzjarju kif ukoll l-Artikolu 135 (5) tar-Regolament ta' Implementazzjoni, safejn il-Parlament talab lill-offerenti jistabbilixxu l-kapaċità ekonomika u finanzjarja tagħhom sabiex jeżegwixxu l-kuntratt bl-użu ta' provi mhux imsemmija f'dawn id-dispożizzjonijiet, u safejn hija ċaħdet l-offerta tar-rikorrenti minħabba li ma kinitx ipprovdiet il-provi mitluba.
   Fl-aħħar nett, ir-rikorrenti ssostni li d-deċiżjoni kkontestata għandha tiġi annullata minħabba ksur tal-prinċipju ta' ugwaljanza, stabbilit fl-Artikolu 89(1) tar-Regolament Finanzjarju, safejn il-Parlament ċaħad l-offerta tagħha u allokat is-suq lil offerent ieħor filwaqt li dan ta' l-aħħar kien jinsab fl-istess sitwazzjoni tar-rikorrenti għaliex ma pprovdiex il-permessi meħtieġa skond l-Artikolu 11 ta' l-iskeda tal-klawżoli amministrattivi.
   
      (1)  Avviż tas-suq ippubblikat: ĠU 2006/S 148-159062.
   
      (2)  Ir-Regolament tal-Kunsill (KE, EURATOM) Nru 1605/25 tal-25 ta' Ġunju 2002, rigward ir-Regolament Finanazjarju applikabbli għall-baġit ġenerali tal-Komunitajiet Ewropej (ĠU L 248, p. 1).
   
      (3)  Ir-Regolament tal-Kummissjoni (KE, Euratom) Nru 2342/2002 tat-23 ta' Diċembru 2002, li jippreskrivi regoli ddettaljati għall-implimentazzjoni tar-Regolament tal-Kunsill (KE, Euratom) Nru 1605/2002 fuq ir-Regolamenti Finanzjaru li jgħodd għall-baġit ġenerali tal-Komunitajiet Ewropej.